**รายงานการประชุมคณะกรรมการบริหาร (ทีมประเทศไทย) สถานกงสุลใหญ่ ณ เมืองเจนไน**

**ครั้งที่ ๓/๒๕๕๙**

เมื่อวันที่ ๑๘ ก.ค. ๒๕๕๙ สกญ. ได้จัดการประชุมคณะกรรมการบริหาร (ทีมประเทศไทย) ครั้งที่ ๓/๒๕๕๙ โดย กสญ. เป็นประธานการประชุม โดยมี ผอ. สคต. ผจก. บ. การบินไทย สาขาเมืองเจนไน บ. เจริญโภคภัณฑ์ (อินเดีย) จำกัด เมืองเจนไน และข้าราชการ สกญ. เข้าร่วม สรุปสาระสำคัญของการประชุมฯ ตามระเบียบวาระ ได้ดังนี้

**๑. เรื่องที่ประธานแจ้งให้ที่ประชุมทราบ**

ประธาน แจ้งว่า ได้รับมอบหมายจากกระทรวงฯ ให้ดำรงตำแหน่ง กสญ. เมื่อเดือน มี.ค. ๒๕๕๙ ที่ผ่านมา อย่างไรก็ดี ขั้นตอนการเข้ารับตำแหน่งอย่างเป็นทางการยังไม่เสร็จสิ้น แม้ว่า กต. อินเดียจะได้ให้ความเห็นชอบต่อการแต่งตั้ง กสญ. แล้ว เมื่อเดือน มิ.ย. ๒๕๕๙ เนื่องจากหนังสือให้ความเห็นชอบการแต่งตั้ง กสญ. จาก กต. อินเดีย มิได้ระบุเขตกงสุลของ กสญ. ครบทั้ง ๕ รัฐ โดยยังขาดรัฐเตลังคานา จึงยังต้องรอการแก้ไขหนังสือจาก กต. อินเดียก่อนที่ทางฝ่ายไทยจะได้จัดทำสัญญาบัตรตราตั้งของ กสญ. ในโอกาสต่อไป สำหรับแนวนโยบายการดำเนินภารกิจงานของ กสญ. นั้น กสญ. ได้รับมอบหมายจากปลัด กต. ให้เน้นดำเนินการใน ๕ ประเด็นหลัก ได้แก่ (๑) การแสวงหาจุดแข็งของอินเดียตอนใต้ และให้ดึงองค์ความรู้ความสามารถที่โดดเด่นของอินเดีย อาทิ ด้านเทคโนโลยีสารสนเทศ มาเพื่อสนับสนุนการดำเนินงานตามนโยบายของรัฐบาล โดยเฉพาะอย่างยิ่ง เรื่อง Digital Economy (๒) การเสริมสร้าง ครม. กับสถาบันการศึกษาชั้นนำของอินเดียในด้านต่างๆ โดยเฉพาะด้านเทคโนโลยีสารสนเทศของอินเดีย เพื่อสนับสนุนการพัฒนาบุคลากรของไทย และส่งเสริมให้นักศึกษาไทยได้เข้ามาศึกษาในอินเดียมากขึ้น โดยเฉพาะในสาขาเทคโนโลยีสารสนเทศ (๓) การเชื่อมโยง (Connectivity) อินเดียกับไทย โดยเฉพาะในอินเดียตอนใต้ เน้นการเชื่อมโยงทางน้ำ ระหว่างท่าเรือเมืองเจนไน กับท่าเรือฝั่งอันดามันของไทย (๔) การส่งเสริมให้ภาคอุตสาหกรรมสาขาต่างๆ ของอินเดีย โดยเฉพาะอุตสาหกรรมยาและเวชภัณฑ์ เข้ามาลงทุนในไทยให้มากขึ้น และ (๕) การแสวงหาและพัฒนาพุทธสถานโบราณในเขตอินเดียตอนใต้ เพื่อส่งเสริมให้ชาวไทยเดินทางมาท่องเที่ยวอินเดียตอนใต้เพิ่มขึ้น ทั้งนี้ ปลัด กต. มีกำหนดจะเดินทางมาเยือนอินเดีย เพื่อติดตามผลการเยือนอย่างเป็นทางการของ นรม. ระหว่างวันที่ ๓-๕ ส.ค. ๒๕๕๙ ในโอกาสเข้ารับตำแหน่ง หากมีสิ่งใดที่ กสญ. จะสนับสนุนการดำเนินงานของทีมประเทศไทยได้ ขอให้แจ้งให้ กสญ. ทราบ โดย กสญ. ยินดีให้ ครม. กับทีมประเทศไทยอย่างเต็มที่

**๒. เรื่องเพื่อทราบ**

**๒.๑ ผลการเยือนสาธารณรัฐอินเดียของ นรม.**

เลขานุการ รายงาน ว่า นรม. ได้เดินทางเยือนอินเดียอย่างเป็นทางการระหว่างวันที่ ๑๖-๑๘ มิ.ย. ๒๕๕๙ พร้อมด้วย รอง นรม. (นายสมคิด จาตุศรีพิทักษ์) รมว. กต. รมว. จากกระทรวงที่เกี่ยวข้องและคณะผู้แทนทั้งจากภาครัฐและเอกชน ตามคำเชิญของ นรม. อินเดีย โดยสาระสำคัญของการหารือกับฝ่ายอินเดียสรุปได้ดังนี้ (๑) คสพ. ทวิภาคี ทั้งสองฝ่ายเห็นพ้องว่า ในปี ๒๕๕๙ เป็นปีที่ คสพ. ไทย-อินเดียมีความก้าวหน้ามีพัฒนาการที่ชัดเจนและต่อเนื่อง โดยมีการเยือนที่สำคัญต่างๆ ระหว่างกันหลายครั้ง (๒) ครม. ทางเศรษฐกิจ ทั้งสองฝ่ายเห็นพ้องสนับสนุนการค้าและการลงทุนแบบสองทาง  และ นรม. ได้ย้ำถึงความมุ่งมั่นของรัฐบาลไทยที่จะพัฒนาความเชื่อมโยงในอนุภูมิภาคและภูมิภาค โดยให้ไทยและอินเดียเป็นประตูเชื่อมระหว่างเอเชียใต้กับภูมิภาคเอเชียตะวันออกและอาเซียน และหวังว่า ภาคเอกชนไทยและอินเดียจะสนใจลงทุนระหว่างกันมากขึ้น (๓) ครม. ด้านวัฒนธรรม ทั้งสองฝ่ายยินดีที่ในปี ๒๕๖๐ จะครบรอบ ๗๐ ปี การสถาปนา คสพ. ทาง การทูต ซึ่งจะมีการจัดกิจกรรมเฉลิมฉลองหลายกิจกรรมที่จะส่งผลให้เกิดความสัมพันธ์ไทย-อินเดียให้ใกล้ชิดกันมากยิ่งขึ้น และ  (๔) การท่องเที่ยว นรม. ยินดีที่นักท่องเที่ยวอินเดียเดินทางมาไทยปีละกว่า ๑ ล้านคน ซึ่งช่วยกระชับ คสพ. และสร้างความเข้าใจอันดีระหว่างประชาชนของทั้งสองประเทศ ในขณะที่นักท่องเที่ยวไทยนิยมเดินทางไปท่องเที่ยวในเชิงศาสนา โดยทั้งสองฝ่ายเห็นพ้องว่าสามารถส่งเสริม ครม. ด้านการท่องเที่ยวเชิงพระพุทธศาสนาได้มากขึ้น

นอกจากนี้ นรม. ได้มอบนโยบายแก่ทีมประเทศไทย เมื่อวันที่ ๑๖ มิ.ย. ๒๕๕๙ สรุปสาระสำคัญได้ดังนี้ (๑) นรม. ขอบคุณทีมประเทศไทยในอินเดียที่มีส่วนสำคัญที่ช่วยขับเคลื่อน คสพ. และ ครม. ระหว่างไทย-อินเดีย โดยปัจจุบันอินเดียเป็นประเทศมหาอำนาจในภูมิภาค มีอัตราการเติบโตทางเศรษฐกิจสูง จึงเป็นโอกาสของไทยในการขยายตลาดและ ครม. ในด้านต่างๆ ให้มากขึ้น (๒) ขอให้หน่วยงานของไทยช่วยกันเชิญชวนและส่งเสริมให้อินเดียไปลงทุนในไทยมากขึ้น โดยเฉพาะในโครงการพัฒนาอุตสาหกรรมทวายและเขตเศรษฐกิจพิเศษในสาขาที่อินเดียมีความเชี่ยวชาญ  อุตสาหกรรมเป้าหมายที่ไทยประสงค์ให้อินเดียเข้ามาลงทุน  คือ  อุตสาหกรรมในกลุ่ม New S-Curve ได้แก่ เทคโนโลนีสารสนเทศ ซอฟแวร์ ยา เครื่องจักรและชิ้นส่วน และเทคโนโลยีชีวภาพ ซึ่งรัฐบาลพร้อมที่จะพิจารณามาตรการลดหย่อนภาษีเป็นรายกรณี (๓) ขอให้หน่วยงานต่างๆ ช่วยกัน ปชส. และข้อมูลที่เป็นประโยชน์ด้านการลงทุน การค้า การท่องเที่ยวอย่างต่อเนื่อง รวมถึงเชิญชวนให้มาร่วมพัฒนาพร้อมกับไทยในยุทธศาสตร์ชาติ ๒๐ ปี  (๔) ให้ทีมประเทศไทยทำงานแบบบูรณาการ คิดแบบผู้ประกอบการภายใต้ผลประโยชน์ของประเทศชาติเป็นหลัก ต้องแสวงหาจุดเชื่อมระหว่างไทย-อินเดีย เพื่อดึงดูดนักธุรกิจอินเดียเข้ามาค้าขายลงทุนกับไทยให้มากขึ้น โดยส่งเสริมให้อินเดียสามารถใช้ไทยเป็นประตูไปสู่อาเซียนและกลุ่มประเทศ CLMV ผ่านโครงการท่าเรือ/เขตเศรษฐกิจพิเศษทวาย เพื่อเชื่อมโยงกับชายฝั่งด้านตะวันออกของอินเดีย และเส้นทางถนนสามฝ่ายไทย-เมียนมาร์-อินเดีย พร้อมสั่งการให้ รมว. ที่เกี่ยวข้องไปศึกษาความเป็นไปได้ในการสร้างท่าเรือที่ระนองเพื่อเชื่อมโยงกับอินเดียทางทะเล และ (๕) ขอให้ทีมประเทศไทยช่วยสนับสนุน การเดินทางท่องเที่ยวระหว่างกันแบบสองทางตามนโยบายของรัฐบาล อาทิ การท่องเที่ยวเชิงวัฒนธรรม ศาสนา สุขภาพ เชิงธรรมชาติ เพื่อส่งเสริมให้เกิดการท่องเที่ยวตลอดทั้งปี  นอกจากนี้ ฝ่ายไทยยังจะพิจารณาการพัฒนาเส้นทางถนนไปยังพุทธสถานให้มีความสะดวกมากขึ้น

**มติที่ประชุม** รับทราบและรับปฏิบัติตามแนวนโยบายของรัฐบาลและบัญชาของ นรม.

**๓. เรื่องเพื่อพิจารณา ๓.๑ การจัดกิจกรรมเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ เนื่องในโอกาสมหามงคลเฉลิมพระชนมพรรษา ๗ รอบ ๑๒ ส.ค. ๒๕๕๙** ประธาน แจ้งว่า สกญ. กำหนดการจัดงานเฉลิมพระเกียรติสมเด็จพระนางเจ้าฯ พระบรมราชินีนาถ ๒ กิจกรรม ๒ เมือง ได้แก่ การจัดกิจกรรมฯ ที่เมืองเจนไน ณ อาคารที่ทำการ สกญ. ในวันที่ ๑๑ ส.ค. ๒๕๕๙ ซึ่งมีกิจกรรมที่สำคัญคือ การสวดมนต์เจริญจิตภาวนา เพื่อถวายเป็นพระราชกุศล และกิจกรรมที่เมืองบังคาลอร์ ในวันที่ ๑๔ ส.ค.๒๕๕๙ ซึ่งเน้นกิจกรรมที่ดำเนินการร่วมกับสมาคมนักศึกษาไทยในเมือง บังคาลอร์ โดยกิจกรรมสำคัญประกอบด้วย การประกวดบทกลอน/เรียงความเพื่อถวายพระเกียรติสมเด็จพระนางเจ้าฯ พระบรมราชินีนาถ และการเจริญจิตภาวนา ซึ่งคาดว่า จะมีนักเรียน/นักศึกษาไทยเข้าร่วมกว่า ๓๐๐ คน เลขานุการ รายงานว่า รัฐบาลได้เชิญชวนชุมชนไทยผู้มีจิตศรัทธาร่วมสนับสนุน การจัดสร้างพระพุทธรูปประจำพระชนมพรรษาโดยสามารถโอนเงินผ่านทาง ธนาคารกรุงไทย และได้เชิญชวนให้หน่วยงานภาครัฐ ภาคเอกชน และประชาชน ประดับธงชาติไทยคู่กับธงตราสัญลักษณ์งานฉลองสิริราชสมบัติครบ ๗๐ ปี ๙ มิ.ย. ๒๕๕๙ และธงตราสัญลักษณ์งานเฉลิมพระเกียรติสมเด็จพระนางเจ้าฯ พระบรมราชินีนาถ เนื่องในโอกาสมหามงคลเฉลิมพระชนมพรรษา ๗ รอบ ๑๒ ส.ค. ๒๕๕๙ ตามอาคารบ้านเรือนและสถานที่ทำงานตามความเหมาะสมด้วย

**มติที่ประชุม** รับทราบ และมอบหมายให้ สกญ. ดำเนินการจัดกิจกรรมฯ อย่างเรียบง่ายและสมพระเกียรติ

**๓.๒ การจัดงาน Thailand Week 2016**  ผอ. สคต. แจ้งว่า การจัดงาน Thailand Week 2016 เป็นงานจัดแสดงสินค้าไทย ที่เน้นรูปแบบเจรจาการค้าและจำหน่ายสินค้าโดยจัดขึ้นต่อเนื่องทุกปี สำหรับปีนี้ กำหนดจัดขึ้นระหว่างวันที่ ๑๒-๑๔ ส.ค. ๒๕๕๙ โดยมีกลุ่มสินค้าเป้าหมาย คือ (๑) กลุ่มสินค้าของตกแต่งบ้าน เครื่องใช้ในครัวเรือน ของขวัญของชำร่วย (๒) กลุ่มสินค้าแฟชั่น (เสื้อผ้า เครืองประดับ กระเป๋า รองเท้า) (๓) กลุ่มสินค้าสุขภาพและความงาม และ (๔) กลุ่มสินค้าอาหารและเครื่องดื่ม ระหว่างการจัดงานฯ จะจัดให้มีการแสดงนาฏศิลป์ไทย ซึ่งได้รับ ความอนุเคราะห์จาก สกญ. และการแสดงศิลปะมวยไทย กำหนดพิธีเปิดงานจะจัดขึ้นในวันที่ ๑๒ ส.ค. ๒๕๕๙ โดยจะเชิญแขกผู้มีเกียรติจากสภาอุตสาหกรรมและหอการค้าของอินเดีย และนักการทูตในเมืองเจนไนเข้าร่วม ประธาน แจ้งว่า ยินดีสนับสนุนการจัดงาน Thailand Week 2016 โดยได้เชิญหัวหน้าสำนักงานสาขากระทรวงการต่างประเทศอินเดียประจำเมืองเจนไนเข้าร่วมงานแล้ว และเห็นว่า ควรจะเชิญผู้แทนระดับสูงจากรัฐบาลรัฐทมิฬนาฑูเข้าร่วมงานดังกล่าวด้วย ผจก, บ. การบินไทย แจ้งว่า บ. การบินไทย ได้ให้การสนับสนุนบัตรโดยสารเครื่องบินให้แก่ผู้ที่ซื้อสินค้าที่จำหน่ายระหว่างการจัดงานด้วย **มติที่ประชุม** รับทราบ และมอบหมายให้ สคต. ประสานกับ สกญ. ในการเชิญผู้แทนระดับสูงจากภาครัฐของรัฐบาลรัฐทมิฬนาฑูต่อไป

**๓.๓ แผนการดำเนินงานของ สกญ. ช่วงไตรมาส ๔ และแนวทางการดำเนินงานของ สกญ. และของทีมประเทศไทยในปีงบประมาณ ๒๕๖๐** เลขานุการ รายงานว่า ในช่วงไตรมาส ๔ นี้ สกญ. มีโครงการที่จะดำเนินการให้แล้วเสร็จ ได้แก่ (๑) โครงการอนุรักษ์พระพุทธรูปโบราณที่พุทธสถานในรัฐทางใต้ของอินเดีย และสนับสนุนกิจกรรมของสถานปฏิบัติธรรมในการเผยแพร่พระพุทธศาสนา (๒) โครงการ Road Show นำผู้ประกอบการด้านยางพาราไทยสำรวจตลาดและพบกับผู้ประกอบการอุตสาหกรรมยานยนต์และผลิตล้อยางในเขตระเบียงเศรษฐกิจเมือง เจนไน-เมืองบังคาลอร์ ซึ่งกำหนดจัดขึ้นระหว่างวันที่ ๑๒-๑๕ ก.ย. ๒๕๕๙ ซึ่งเป็นไปตามแนวนโยบายของ ออท. ณ กรุงนิวเดลีและเป็นการดำเนินการตามผลการเยือนอินเดียของ นรม. (๓) โครงการประกวดภาพถ่าย Amazing Thailand…Bike with Two Wheels โดยจะร่วมกับชมรมจักรยาน BOB ของเมืองเจนไน ที่มีกำหนดจะเดินทางไปปั่นจักรยานที่ อ. หัวหิน จ. ประจวบคีรีขันธ์ โดยให้ส่งภาพถ่ายในเนื้อหาเกี่ยวกับความสวยงามของประเทศไทย และวัฒนธรรมและผู้คนในประเทศไทยเข้าประกวด และประกาศผลภายในวันที่ ๒๙ ส.ค. ๒๕๕๙ และ (๔) โครงการส่งเชฟไทยเข้าร่วมการแข่งขัน Spice Route Culinary Festival ที่รัฐเกรละ ซึ่งกำหนดจัดขึ้นระหว่างวันที่ ๒๓-๒๖ ก.ย. ๒๕๕๙ ซึ่งเป็นโครงการที่จัดโดย UNESCO และ Kerala Tourism โดย สกญ. อยู่ระหว่างรอคำตอบจาก ม. สวนดุสิต ว่าสนใจเข้าร่วมโครงการดังกล่าวหรือไม่ หากทาง ม. สวนดุสิตตอบรับเข้าร่วมโครงการฯ สกญ. จะขอรับการสนับสนุนบัตรโดยสารเครื่องบินราคาพิเศษจาก บ. การบินไทย สำหรับเชฟและผู้ช่วยเชพ รวม ๒ คน ในส่วนในปีงบประมาณ ๒๕๖๐ นั้น สกญ. กำหนดจะดำเนินโครงการต่างๆ เพื่อสนับสนุนภารกิจงานด้านเศรษฐกิจ ได้แก่ (๑) โครงการนำสื่อมวลชนเยือนไทย (๒) โครงการ Destination Thailand (๓) โครงการสนับสนุนกิจกรรมนักเรียนไทยในเมืองบังคาลอร์และเมืองไมซอร์ และกิจกรรมส่งเสริมความสามัคคีของชุมชนไทย (๔)โครงการจัดเทศกาลอาหารไทย “Bangkok Street Food” และ (๔) โครงการส่งเสริมผู้ประกอบการอาหารฮาลาลไทยเปิดตลาดอินเดียตอนใต้ ประธาน เห็นว่า ในปีงบประมาณ ๒๕๖๐ น่าที่จะได้หารือร่วมกันในรายละเอียดเกี่ยวกับการดำเนินโครงการดังกล่าวในโอกาสต่อไป เพื่อให้โครงการดังกล่าวเกิดประโยชน์สูงสุด และสนับสนุนภารกิจงานต่างๆ ของทีมประเทศไทยร่วมกัน ผจก. บ. การบินไทย แจ้งว่า ยินดีสนับสนุนบัตรโดยสารราคาพิเศษสำหรับโครงการส่งเชฟไทยเข้าร่วมการแข่งขันฯ โดยจะประสานไปยัง บ. การบินไทย สำนักงานเมืองบังคาลอร์เพื่อพิจารณาให้การสนับสนุน เนื่องจากโควต้าบัตรโดยสารราคาพิเศษของสำนักงานเมืองเจนไนได้ใช้หมดไปแล้ว

**มติที่ประชุม** รับทราบ และเห็นควรหารือในรายละเอียดเกี่ยวกับแผนงานและโครงการที่จะดำเนินการในปีงบประมาณ ๒๕๖๐ ร่วมกันในโอกาสต่อไป

**๔. เรื่องอื่นๆ**  **๔.๑ โครงการทุนการศึกษาพระราชทานไปศึกษาต่อระดับอุดมศึกษา ณ สาธารณรัฐอินเดีย สำนักงานโครงการส่วนพระองค์สมเด็จพระเทพรัตนราชสุดาฯ สยามบรมราชกุมารี**

เลขานุการ รายงานว่า ตั้งแต่ปีการศึกษา ๒๕๔๙ สมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ ให้นักเรียนในพระราชานุเคราะห์ จากโรงเรียนตำรวจตระเวนชายแดนและพื้นที่ห่างไกลไปศึกษาต่อระดับอุดมศึกษาที่อินเดียในสาขาต่างๆ รวมจำนวน ๒๕ คน เนื่องจากทรงเห็นว่า นักเรียนดังกล่าวขาดโอกาสทางการศึกษาที่ทัดเทียมกับนักเรียนในส่วนอื่นๆ ของประเทศ และเมื่อสำเร็จการศึกษาก็จะสามารถนำความรู้มาพัฒนาชุมชนของตนได้ ทั้งนี้ ในปีการศึกษา ๒๕๕๙ นี้ มีนักเรียนได้รับพระกรุณาโปรดเกล้าฯ ให้ไปศึกษาต่อที่วิทยาลัย AIMS Institute of Higher Education ที่เมืองบังคาลอร์ ๒ คน คือ นางสาววลินญา พรมขอนยาง จากโรงเรียน ตชด. บ้านสวนเพชร จังหวัดชุมพร และนายเลาตง แซ่ย่าง จากโรงเรียน ตชด. สมถวิลจินตสมัย จังหวัดเชียงราย โดยมาเรียน Business Administration และ Computer Application ประธาน แจ้งว่า มีกำหนดไปพบนักเรียนทุนทั้งสองและพบหารือกับผู้บริหารของวิทยาลัย AIMS Institute of Higher Education ในวันที่ ๒๕ ส.ค. ๒๕๕๙ ระหว่างการเยือนเมืองบังคาลอร์ เพื่อเข้าร่วมงาน ThailandMICE Road Show India 2014 ณ เมืองบังคาลอร์ซึ่งจัดโดยสำนักงานส่งเสริมการจัดประชุมและนิทรรศการ (องค์การมหาชน) หรือ สสปน*.* ในวันที่ ๒๖ ส.ค. ๒๕๕๙

**มติที่ประชุม** รับทราบ

**๔.๒ การให้ความช่วยเหลือแก่ผู้ประกอบวิชาชีพเชฟไทย** ผจก. บ. การบินไทย แจ้งว่า ช่วงหลายปีที่ผ่านมา มีเชฟไทยที่ทำงานอยู่ที่ร้านอาหารในเมืองเจนไน ประสบปัญหาต่างๆ อาทิ การไม่ได้รับค่าจ้างตามสัญญา นายจ้างไม่จ่ายภาษี ไม่ต่อเอกสารขอรับ การตรวจลงตราและเอกสารการขอมีถิ่นที่อยู่ ทำให้เชฟไทยได้รับความเดือดร้อน และมีปัญหาในการขอรับการตรวจลงตราเข้ามาทำงานในอินเดียเมื่อมีการจ้างงานจากร้านอาหารรายใหม่อีกครั้ง จึงขอให้ สกญ. ให้ความช่วยเหลือแก่เชพไทยด้วย

ประธาน สั่งการให้กงสุลตรวจสอบข้อเท็จจริงและเร่งแก้ไขปัญหาดังกล่าว

**มติที่ประชุม** ขอให้ สกญ. ดำเนินการตรวจสอบข้อเท็จจริงและช่วยเหลือผู้ประกอบวิชาชีพเชฟไทยที่เดือดร้อนต่อไป

**๔.๓ การพัฒนาความเชื่อมโยงระหว่างท่าเรือเจนไนกับท่าเรือฝั่งอันดามันของไทย**

ประธาน ได้สอบถามความเห็นของที่ประชุมเกี่ยวกับประโยชน์และความเป็นไปได้ในการพัฒนาความเชื่อมโยงระหว่างท่าเรือเมืองเจนไนกับท่าเรือฝั่งอันดามันของไทย รอง กก. ผจก. บ. เจริญโภคภัณฑ์ แจ้งว่า ปัจจุบัน บริษัทฯ มีการนำเข้าวัตถุดิบเพื่อผลิตอาหารสัตว์จากไทยบ้าง แต่มีปริมาณไม่มากนัก เนื่องจากประสงค์จะใช้วัตถุดิบภายในประเทศอินเดียเป็นหลัก สำหรับการสร้างโรงงานใหม่ที่ตั้งอยู่ในเขตรัฐอานธรประเทศ บริษัทฯ ได้นำเข้าเครื่องจักรทันสมัยโดยขนส่งมาลงที่ท่าเรือเมืองวิสาขปัทนัม แม้ท่าเรือดังกล่าวจะมีเรือที่ใช้เส้นทางเดินเรือจากประเทศไทยมาน้อย แต่ไม่เป็นปัญหา เนื่องจากสามารถจัดการขนส่งเครื่องจักรจากประเทศไทยมายังอินเดียได้ตามตารางการเดินเรือ นอกจากนี้ บริษัทฯ มีการสั่งซื้อเวชภัณฑ์ยาสำหรับสัตว์บก โดยเฉพาะไก่ มูลค่ากว่า ๕๐๐ ล้านรูปี และเล็งเห็นว่า ยาที่ผลิตในอินเดียมีราคาถูกกว่า บริษัทฯ จึงพิจารณาจะสั่งยาจากอินเดียเพื่อส่งไปยังสาขาของบริษัทฯ ในประเทศจีน เวียดนาม ในอนาคต แต่คงเป็นการขนส่งทางอากาศโดยผ่านเมืองบังคาลอร์เป็นหลัก ผอ.สคต. แจ้งว่า สำนักงานฯ ได้พยายามส่งเสริมให้ภาคเอกชนใช้ประโยชน์จากท่าเรือเมืองเจนไน แต่ยังติดขัดที่ท่าเรือเมืองเจนไนและหน่วยงานที่ตรวจสอบสินค้า เช่น Food Safety and Standard Authority of India (FSSAI) มิได้อำนวยความสะดวกแก่ผู้ประกอบการในการเคลียร์สินค้าที่ขนส่งมายังท่าเรือเมืองเจนไนและเมืองอื่นๆ ในรัฐทมิฬนาฑูเท่าที่ควร จึงทำให้ผู้นำเข้าหลายรายได้เปลี่ยนไปใช้บริการท่าเรือเมืองอื่น เช่น ท่าเรือเมืองมุมไบ ที่อำนวยความสะดวกให้สามารถเคลียร์สินค้าได้ง่ายและรวดเร็วกว่า

**มติที่ประชุม** รับทราบ และมอบหมายให้ สกญ. พบหารือกับผู้แทนของ FSSAI เพื่อหาแนวทางและผลักดันให้มีการอำนวยความสะดวกแก่ผู้ส่งออกสินค้าจากไทยที่ส่งสินค้าเข้าสู่ท่าเรือเมืองเจนไนและท่าเรืออื่นในรัฐทมิฬนาฑูให้มากขึ้น

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*